**KLAIPĖDOS MIESTO SAVIVALDYBĖS TARYBA**

**peticijų komisijos**

**POSĖDŽIO PROTOKOLAS**

2019-03-25 Nr. TAR1-59

Klaipėda

Posėdžio data: 2019-03-22.

Posėdžio pradžia: 9.00 val.

Posėdžio pirmininkas – Artūras Šulcas.

Posėdžio sekretorė – Aldutė Meniakina.

Posėdyje dalyvauja komisijos nariai: Tomas Meškinis, Asta Ivanauskienė, Lilija Petraitienė, Vladimir Vlasov, Alfonsas Vildžiūnas (sąrašas pridedamas).

Darbotvarkė.

V. Jurgilevičienės, V. Partauko ir R. Astrausko peticijos „Dėl Klaipėdos miesto sporto tarybos prie Klaipėdos miesto savivaldybės tarybos nuostatų“ nagrinėjimas iš esmės. Pranešėjas A. Šulcas.

SVARSTYTA. V. Jurgilevičienės, V. Partauko ir R. Astrausko peticijos „Dėl Klaipėdos miesto sporto tarybos prie Klaipėdos miesto savivaldybės tarybos nuostatų“ nagrinėjimas iš esmės.

Pranešėjas A. Šulcas primena, kad V. Jurgilevičienės, V. Partauko ir R. Astrausko kreipimasis „Dėl Klaipėdos miesto sporto tarybos prie Klaipėdos miesto savivaldybės tarybos nuostatų“ praeitame komisijos posėdyje buvo pripažintas peticija, o šiame komisijos posėdyje peticija bus nagrinėjama iš esmės. Informuoja, kad komisija kreipėsi į Klaipėdos miesto savivaldybės administraciją ir gavo atsakymą, kuriame rašoma, jog šiuo metu yra rengiamas Klaipėdos miesto savivaldybės tarybos sprendimo projektas „Dėl Klaipėdos miesto sporto tarybos 2015 m. liepos 31 d. sprendimo Nr. T2-188 „Dėl Klaipėdos miesto sporto tarybos prie Klaipėdos miesto savivaldybės tarybos nuostatų patvirtinimo“ pakeitimo“.

Pacituoja Peticijų įstatymo 9 straipsnio 12 dalies nuostatą, pagal kurią tuo atveju, kai kreipimasis pripažįstamas peticija ir priimamas nagrinėti, tačiau savivaldybės institucijose jau yra užregistruotas ar svarstomas teisės akto projektas, kuriame yra suformuluoti pareiškėjo peticijoje pateikti siūlymai ar reikalavimai, tokia peticija yra perduodama svarstyti kartu su minėtu teisės akto projektu. Siūlo vadovautis šia nuostata ir perduoti peticiją nagrinėti Klaipėdos miesto savivaldybės administracijai kartu su rengiamu Klaipėdos miesto savivaldybės tarybos sprendimo projektu „Dėl Klaipėdos miesto sporto tarybos 2015 m. liepos 31 d. sprendimo Nr. T2-188 „Dėl Klaipėdos miesto sporto tarybos prie Klaipėdos miesto savivaldybės tarybos nuostatų patvirtinimo“ pakeitimo“.

A. Ivanauskienė pritaria, kad Peticijų įstatymas suteikia teisę peticiją perduoti atitinkamą teisės akto projektą rengiančiai institucijai, todėl siūlo nagrinėjamą peticiją perduoti savivaldybės administracijai, kad rengiant projektą dėl Klaipėdos miesto sporto tarybos nuostatų pakeitimo būtų įvertinti ir peticijoje keliami reikalavimai.

R. Astrauskas, peticijos teikėjas, pastebi, kad tokio projekto dar nėra. Kalba apie Sporto tarybos sudėtį ir pateiktus konkrečius siūlymus.

A. Šulcas pažymi, kad sprendimo projektas dėl Klaipėdos miesto sporto tarybos nuostatų pakeitimo šiuo metu jau yra rengiamas. Nurodo, kad vadovaujantis Peticijų įstatymo 11 straipsnio 7 punkte įtvirtintu procedūrų konfidencialumo principu peticijų komisijų, valstybės ir savivaldybės institucijų procedūros ir susirašinėjimas su pareiškėjais iki sprendimo priėmimo negali būti viešinami, todėl iš savivaldybės administracijos gauta medžiaga nebuvo viešinama.Prašo posėdžio sekretorės, kad po posėdžio visiems peticijos teikėjams būtų perduota iš savivaldybės administracijos gauta medžiaga. Pabrėžia, jog peticija buvo parengta profesionaliai, su konkrečiais pasiūlymais.

V. Partaukas išreiškia savo nuomonę dėl noro tiesiogiai dalyvauti tarybos sprendimo projekto rengime.

A. Šulcas siūlo perduoti peticiją tolesniam nagrinėjimui savivaldybės administracijai kartu su rengiamu tarybos sprendimo projektu dėl Klaipėdos miesto sporto tarybos nuostatų pakeitimo.

Komisijos nariai bendru sutarimu pritaria A. Šulco siūlymui.

NUTARTA. Vadovaujantis Peticijų įstatymo 9 straipsnio 12 dalies nuostata perduoti peticiją savivaldybės administracijai nagrinėti kartu su Klaipėdos miesto savivaldybės tarybos sprendimo projektu „Dėl Klaipėdos miesto sporto tarybos 2015 m. liepos 31 d. sprendimo Nr. T2-188 „Dėl Klaipėdos miesto sporto tarybos prie Klaipėdos miesto savivaldybės tarybos nuostatų patvirtinimo“ pakeitimo“.

Posėdžio pabaiga: 9.30 val.

Posėdžio pirmininkas Artūras Šulcas

Posėdžio sekretorė Aldutė Meniakina